Helsinki ilman natseja

**Helsinki ilman natseja** on Suomen itsenäisyyspäivänä 6.12. vuosittain järjestetty antifasistinen mielenosoitus. Ensimmäinen niistä järjestettiin vuonna 2016. Mielenosoitus kohdistuu vastustamaan Hietaniemen hautausmaan sankarihaudoille kulkevaa 612-soihtukulkuetta, jota vastamielenosoittajat pitävät fasistisena.

Helsinki ilman natseja -sivusto kertoo mielenosoituksen keräävän tuhansia osallistujia, ja tämän antifasistisen työn johdosta äärioikeiston 612-marssin kävijämäärä on romahtanut. Paitsi, että liike vastustaa natsien läsnäoloa kaduilla, se haluaa olla luomassa antifasistista kulttuuria, jossa natsien vastustaminen ei rajoitu vain itsenäisyyspäivään.

Helsinki ilman natseja -mielenosoitukset on järjestänyt Varisverkosto yhdessä Helsingin Vasemmistonuorten ja A-ryhmän sekä muiden tahojen kanssa.

"Helsinki ilman natseja" ei ole ensimmäinen itsenäisyyspäivään liittyvä protestimielenosoitusten sarja. Sitä edelsivät "Kuokkavierasjuhlat", joita järjestettiin Helsingissä itsenäisyyspäivänä vuosina 1996–2003 sekä 2006 taustallaan radikaaleja kansalaisaktivisteja, kuten anarkisteja, anarkosyndikalisteja ja autonomeja. Vuonna 1999 liike vastusti myös Helsingissä pidettyä EU-huippukokousta. 

## Vastamielenosoitukset eri vuosina

### Vuosi 2017
Vastamielenosoitukseen osallistui poliisin mukaan hieman yli 1&nbsp;000 osallistujaa, järjestäjien oman ilmoituksen mukaan noin 3&nbsp;000 henkeä. Poliisi pysäytti Helsinki ilman natseja -mielenosoituksen Hesperianpuistossa itsenäisyyspäivänä. Järjestäjät vaativat mielenosoituksessa muun muassa ”rajoja auki”. vastamielenosoitukseen järjestettiin yhteisiä linja-autokuljetuksia, esimerkiksi Kuopiosta. Vastamielenosoitus pysäytti aika ajoin raitiovaunuliikenteen.

Eräs vastamielenosoituksen ohjelmanumeroista oli Kai Sadinmaan ja Katri Tapolan järjestämä *Tule jalkapuuhun – minä häpeän Suomea* -performanssi. Siihen osallistujat kantoivat koko mielenosoituksen ajan mukanaan jalkapuuta. Marssin päätteeksi esiintyivät Julma H. ja Pastori Leksi.

Mielenosoituksessa oli Pohjoismaisen vastarintaliikkeen NTV-kanavalle kuvaava mies, joka esiintyi ruotsalaisena toimittajana. Journalistiliitto reagoi tapahtuneeseen negatiivisesti. Uusnatsit myös kaatoivat maahan ja pahoinpitelivät lyömällä vastaan tulleen henkilön siirtyessään Vastarintaliikkeen tapahtumasta 612-soihtumarssiin. Pahoinpidellyllä miehellä oli ollut Good Night White Pride -paita, jota hän oli esitellyt kulkueelle.

### Vuosi 2018
Mielenosoitusten yksi syy oli vastustaa Helsingissä hakaristilipun kanssa marssineita uusnatseja. Poliisin arvion mukaan vastamielenosoitus keräsi 1&nbsp;800 osallistujaa.

### Vuosi 2019 ja 2020
Soihtukulkuetta vastustanut *Helsinki ilman natseja* -mielenosoitus keräsi poliisin mukaan 2&nbsp;700 osallistujaa. Tunnelma oli poliisin mukaan mielenosoituksessa rauhallinen, lukuun ottamatta kohtaamista 612-marssin kanssa. Helsinki ilman natseja -mielenosoituksessa esiintyivät muun muassa Paleface ja Laineen Kasperi. Järjestäjien mukaan vastamielenosoitus oli suunnattu "kaikille jotka arvostavat vapautta ja demokratiaa". Osa Helsinki ilman natseja -vastamielenosoittajista jäi Helsingin Runebergin kadulle soihtukulkueen eteen, mutta poliisi siirsi vastamielenosoittajat syrjään kulkueen edestä. 

Vuonna 2020 612-soihtukulkue oli peruutettu koronarajoitusten vuoksi.

### Vuosi 2021
Helsinki ilman natseja -vastamielenosoitukseen osallistui noin 1&nbsp;500 henkeä. Mielenosoitus pysähtyi Runeberginkadulle estääkseen 612-soihtukulkueen etenemisen samalle kadulle. Se pysyi paikallaan tunnin ja esti 612-kulkueen kulun Runeberginkadun läpi, jonka vuoksi sen piti kulkea toista reittiä. Poliisi kertoi, että Helsinki ilman natseja -mielenosoituksen järjestäjää epäiltiin kokoontumisrikkomuksesta.

### Vuosi 2022
Poliisin mukaan vastamielenosoitukseen osallistui 1&nbsp;000–1&nbsp;500 osallistujaa. Se pysähtyi Museokadun ja Runeberginkadun risteykseen viime vuoden tavoin ja ilmoitti Twitterissä ryhtyneensä "blokkaamaan 612-natsimarssia". Kulkue ohjattiin toiselle kadulle. Vastamielenosoittajat huusivat ”kuolema fasismille ja vapaus kansalle” kulkueelle. *Helsingin Sanomien* mukaan he myös lauloivat antifasistisia lauluja, kuten ”Hei, natsitontut häipykää, nyt on sille korkea aika” ja ”Pää, olkapää, peppu, natsit kuuseen, natsit kuuseen”. Vastamielenosoituksessa oli sekä anarkistilippuja että sateenkaarilippuja.

### Vuosi 2023
Poliisin tiedotteen mukaan vastamielenosoitukseen osallistui yli 1&nbsp;000 henkilöä. Mielenosoitus järjestettiin Töölöntorilla tarkoituksena estää 612-kulkueen kokoontuminen siitä huolimatta, että poliisi oli kieltänyt Helsinki ilman natseja-kokoontumisen. Poliisi tyhjensi Helsinki ilman natseja -mielenosoittajat torilta välttääkseen kahden mielenosoituksen mahdolliset yhteenotot. Poliisi otti kiinni mielenosoituksesta noin 54 mielenosoittajaa, jotka eivät noudattaneet poistumiskäskyä. Kiinniotettuja epäillään niskoittelusta poliisia vastaan ja heille kirjoitettiin sakkoja. Lisäksi Helsinki ilman natseja -mielenosoituksen järjestäjää epäillään kokoontumisrikkomuksesta. Mielenosoituksen alussa nähtiin yhteenotto mielenosoittajien kesken. Järjestäjät omien sanojensa mukaan yrittivät häätää sirppi ja vasara -tunnusten kanssa paikalle tulleita ”autoritaarikommunisteja”. Poliisi oli jo alkuviikosta kieltänyt vastamielenosoittajia tulemasta 612-mielenosoituksen luokse Töölöntorille, mutta nämä rikkoivat kieltoa.

### Vuosi 2024
Poliisin arvion mukaan Töölöntorin ympärillä oli noin 1500 mielenosoittajaa. Edellisvuoden tavoin mielenosoittajat pyrkivät Töölöntorille, jolloin poliisi määräsi mielenosoituksen päättymään lainvastaisena. Suurin osa mielenosoittajista ei noudattanut poliisin poistumiskäskyä ja osa vastusti poliisia väkivaltaisesti. Poliisi siirsi mielenosoittajia Runeberginkadulle ja varoitti myös voimakeinojen käytöstä. Poliisi otti mielenosoituksesta kiinni 40 mielensoittajaa. Neljää heistä epäillään poliisin väkivaltaisesta vastustamisesta, seitsemää poliisin vastustamisesta sekä 28 niskoittelusta. Lisäksi yhtä henkilöä epäillään haitanteosta virkamiehelle.

Poliiseja lyötiin, potkittiin ja revittiin. Poliisi myös tutkii tapausta, jossa poliisin virka-ase yritettiin riistää. Töölön torin ympärillä töhrittiin muun muassa sähkökaappeja ja koulun seinää. Poliisi tutkii töhrimisiä vahingontekoina.

### Vuosi 2025
Ennen mielenosoituksen alkua poliisi käännytti pois 10 ruotsista tullutta matkustajaa, jotka olivat pyrkimässä Helsinki ilman natseja -mielenosoitukseen. Matkustajilta löytyi hammassuojia ja antifasistiseen liikehdintää viittaavia tarroja. Matkustajien taustoja tutkiessa poliisi tuli johtopäätökseen, että kyseiset matkustajat ovat vaara suomalaiselle yhteiskunnalle ja antoivat heille kahden vuoden maahantulokiellon. Kaksi maahantulokiellon saaneista ovat ilmoittaneet valittavansa päätöksestä.

Poliisin arvion mukaan mielenosoitukseen osallistui noin 2&nbsp;500 ihmistä. Edellisen vuoden tapaan Helsinki ilman natseja -koalitio ei tehnyt mielenosoitusilmoitusta ja pyrki Töölöntorille estämään 612-soihtukulkueen. Poliisi onnistui estämään mielenosoittajien siirtymisen kohti Töölöntoria Museokadun kohdalla ja ohjaamaan 612-soihtukulkueen toiselle reitille. 

Poliisin mukaan hälytystehtävällä ollut ambulanssi joutui hidastamaan vauhtiaan mielenosoituksen takia. Mielenosoituksesta myös ammuttiin raketti ja heitettiin tiiliskivi poliiseja päin. Hieman myöhemmin mielenosoittajien välillä syntyi tappelu ja poliisi otti tässä yhteydessä yhden henkilön kiinni.  Poliisi otti illan aikana myös kiinni kaksi muuta henkilöä, ensimmäisen poliisiauton töhertämisestä ja toisen tämän yrittäessä häiritä 612-soihtukulkuetta jauhesammuttimella. STT:n mukaan Helsinki ilman natseja -mielenosoittajien joukosta huudettiin "kuole poliisi" -huutoja poliisille.

## Lähteet